पीरियड्स, गर्भाशय की दिक्कतें करे दूर; ढाई लाख प्रति ग्राम के हिसाब से मिलता है नेचुरल मोती
Pearl Stone (Moti) Ke Fayde - प्राचीन मिस्र की रानी क्लियोपेट्रा दुनिया की सबसे खूबसूरत महिलाओं में गिनी जाती हैं। दुनिया उनकी खूबसूरती की दीवानी थी और वो मोतियों की
प्राचीन मिस्र की रानी क्लियोपेट्रा दुनिया की सबसे खूबसूरत महिलाओं में गिनी जाती हैं। दुनिया उनकी खूबसूरती की दीवानी थी और वो मोतियों की। एक बार उन्होंने अपने पति मार्क एंटनी के साथ डिनर का प्लान बनाया। वह चाहती थीं कि यह डिनर दुनिया का सबसे महंगा और रॉयल डिनर हो। उन्होंने वाइन के ग्लास में पर्ल्स को पीसकर डाला और अपनी ख्वाहिश पूरी की।
मोती इतने खास और कीमती क्यों होते हैं? मोती स्टोन है या कुछ और? क्या यह किस्मत का सितारा बुलंद करते हैं? क्यों यह कभी लाखों के बिकते हैं तो कभी 100 रुपए के भी मिल जाते हैं? कभी सोचा है?
मोती का राजघरानों से हमेशा गहरा रिश्ता रहा है। ब्रिटेन की क्वीन एलिजाबेथ को बचपन से मोती बहुत पसंद थे। उनके गले में हीरे, रूबी जैसे बेशकीमती नगीनों के साथ मोती का नेकलेस भी दिखता। दरअसल यह रिवाज क्वीन विक्टोरिया ने शुरू किया था। वह अपनी बेटी और पोतियों को उनके हर जन्मदिन पर एक मोती उपहार में देतीं। जब राजघराने की लड़कियां 18 साल की हो जातीं, तब तक उनके पास इतने मोती इकट्ठे हो जाते, जिनकी माला बन सकती थी।
क्वीन एलिजाबेथ के पेरेंट्स ने यह रिवाज जारी रखा, लेकिन वे जन्मदिन पर हमेशा 2 मोती देते। क्वीन को अपने पिता किंग जॉर्ज VI से 1937 में मोतियों का एक नेकलेस भी मिला था। इसलिए उनको पर्ल्स इतने प्यारे थे और अधिकतर शाही जलसों में वह मोतियों की लड़ियां पहने नजर आतीं।
खबर से जुड़े इस पोल में अपनी राय दें
जैसा मोती, वैसी कीमत: 2.50 लाख रुपए प्रति ग्राम तक बिकता 
‘रानी हार’ हो या ‘चोकर’, ‘चांदबाली’ हो या ‘पंचलड़ा हार’… हर खास मौके पर महिलाएं इस तरह के नेकलेस पहनना पसंद करती हैं। इन ज्वेलरी की खास बात होती है, इनमें जड़े मोती।
दिल्ली-NCR स्थित ‘ज्वेलरी रैक’ में ज्वेलरी डिजाइनर आकांक्षा सिंह कहती हैं कि मोती कई तरह के होते हैं। नेचुरल पर्ल्स अब बहुत कम मिलते हैं। बसरा नेचुरल मोती होता है। क्लाइमेट चेंज के चलते अब यह मोती नहीं मिलता। नेचुरल मोती 75,000 से 2,50,000 रुपए प्रति ग्राम के हिसाब से बिकता है।
मोती की खेती भी की जाती है जिससे ‘कल्चर्ड पर्ल्स’ कहा जाता है। यह तालाब और समुद्र दोनों में होती है। इसमें सीपी से ही मोती बनाए जाते हैं। फ्रेश वाटर पर्ल्स 250 रुपए प्रति ग्राम और सॉल्टवाटर (समुद्र) कल्चर्ड पर्ल्स 6 हजार रुपए प्रति ग्राम के हिसाब से बेचे जाते हैं।
सॉल्टवाटर पर्ल्स यानी समुद्र से पाए जाने वाले मोती बहुत खूबसूरत और यूनीक होते हैं। इसमें ‘साउथ सी पर्ल्स’, ‘ताहितान पर्ल्स’ और ‘बारोक पर्ल्स’ जैसी वैराइटी मिलती है।
आगे बढ़ने से पहले, ग्राफिक्स से जानिए मोती के रंग और आकार कितनी तरह के होते हैं:
सबसे सस्ते होते हैं शेल पर्ल्स, इसे कहते हैं मदर ऑफ पर्ल्स 
शेल पर्ल्स जिन्हें ‘सी शेल पर्ल्स’ कहा जाता है, यह असली मोती नहीं होता। यह ओएस्टर शेल की इनर लाइनिंग से बनते हैं। इस लाइनिंग को ‘मदर ऑफ पर्ल’ कहा जाता है। इन पर नेचुरल मोती के रंग की कोटिंग की जाती है। यह आर्टिफिशियल मोती होते हैं जो बहुत सस्ते होते हैं। इनकी माला की कीमत 100 रुपए से शुरू होती है।
ये तो बात हुई मोती की वैराइटी और कीमतों की। अब ये जानते हैं कि मोती आखिर बनता किस चीज से है। 
कैल्शियम कार्बोनेट से बनते हैं मोती 
मोती बनता कैसे है, कभी सोचा है? दरअसल मोती कैल्शियम कार्बोनेट से बनते हैं। समुद्र के आसपास घोंघा नाम का एक कीड़ा होता है, जिसे ‘मॉलस्क’ कहते हैं। उसके शरीर से एक चिकना पदार्थ निकलता है जिससे सीपी बनती है। सीपी इस कीड़े का घर होता है। जब घोंघा अपनी सीपी को खोलता है तो रेत के कण और दूसरे कीड़े इसमें घुस जाते हैं।
खुद की सुरक्षा के लिए घोंघा चिकने तरल पदार्थ से उन दूसरी चीजों पर परतें चढ़ाने लगता है जिससे मोती बनता है। घोंघे की कई किस्म होती हैं, लेकिन ओएस्टर घोंघा ही मोती बनाता है।
मोती गोल नहीं, किसी भी आकार के हो सकते हैं
आकांक्षा सिंह ने बताया कि हर मोती की शेप दूसरे मोती से अलग होती है। असली मोती गोल हो, यह जरूरी नहीं है। मोती टेढ़े-मेढ़े भी हो सकते हैं। ‘साउथ सी पर्ल्स’ असल में गोल नहीं होते।
यह मोती सिल्वर और गोल्ड ज्वेलरी के साथ जड़े जाते हैं। आकांक्षा कहती हैं, चूंकि उनका डायमंड ज्वेलरी का काम है इसलिए वह पर्ल्स को डायमंड के साथ डिजाइन करती हैं। जो मोती तालाब में खेती के जरिए बनाए जाते हैं, उनमें कई तरह के रंग भी बना सकते हैं।
अब बात दुनिया के सबसे नायाब मोती की। साथ ही यह भी जानें कि मोती को सहेजना कैसे है और कैसे पहचानें असली और नकली मोती। 
बसरा मोती सबसे खास, इराक से होता था इसका कारोबार
दुनिया में सबसे अच्छे मोती बसरा पर्ल्स काे कहा जाता है। यह मिडिल ईस्ट देशों के पास फारस की खाड़ी में मिलते थे। इराक के बसरा से इनका कारोबार होता। यह मोती बेहद हल्का होता है, लेकिन गोल नहीं। अगर माला के लिए बसरा मोती एक जैसे गोल मिल जाएं तो इसकी कीमत और बढ़ जाती है।
आकांक्षा कहती हैं कि अब यह मोती नहीं मिलता, लेकिन एक पीढ़ी से दूसरी पीढ़ी तक होता हुआ यह मोती आज भी कई घरों में मौजूद है। ये सबसे कीमती मोती हैं जो लगातार अमीर परिवारों में एक जनरेशन से दूसरी जनरेशन के पास ट्रांसफर हो रहे हैं। अगर कोई कारोबारी इन्हें बेच रहा है तो समझ जाएं उसके पास पुराने मोती होंगे।
‘बैठकी मोती’ से अंगूठी, ‘ड्रॉप पर्ल्स’ से नेकलेस बनते हैं
यूं तो मोतियों से ईयररिंग, नेकलेस, कंगन, रिंग, मांग टीका, माथा पट्टी, हथफूल सब बनता है, लेकिन मोती प्रेमी नेचुरल शेप के पर्ल्स की ही डिमांड करते हैं।
आकांक्षा कहती हैं कि नेचुरल पर्ल गोल नहीं, अलग-अलग आकार के होते हैं, लेकिन कुछ ज्वेलरी में खास तरह के मोती ही इस्तेमाल होते हैं। जैसे ‘बैठकी’ पर्ल्स में छेद नहीं होते। ये एक तरफ से सपाट और दूसरी तरफ से गोल होते हैं। इनका इस्तेमाल अंगूठियों में होता है। इसी तरह ‘ड्रॉप पर्ल्स’ होते हैं। यह ड्रॉप यानी बूंद के आकार के होते हैं। इनसे नेकलेस और ईयररिंग बनते हैं।
मोती को हमेशा रखें नीले वेलवेट के कपड़े में
मोती बेहद नाजुक स्टोन होता है इसलिए इसकी खास देखभाल करनी चाहिए। मोती को हमेशा ब्लू वेलवेट के कपड़े में रखना चाहिए। इस बात का खासतौर पर ख्याल रखें कि यह गोल्ड ज्वेलरी के साथ न रखा जाए।
पर्ल्स को कभी एयरटाइट बैग में न रखें। ज्यादा गर्मी भी पर्ल्स बर्दाश्त नहीं कर सकता। इससे इसमें क्रैक पड़ जाते हैं। पर्ल्स को मॉइश्चर की जरूरत होती है। पर्ल्स को हेयर स्प्रे, सिरका, परफ्यूम और कॉस्मेटिक से बचाकर रखें।
ऐसे पहचानें असली मोती
मोती असली या नकली, इसे पहचानने का बहुत आसान तरीका है। मोती को दांतों के बीच रखकर दबाएं, अगर मोती नकली होगा तो उसमें दरार आ जाएंगी और पेंट निकल जाएगा, लेकिन मोती असली है तो क्रैक नहीं होगा। इसके अलावा नकली मोती यानी सिंथेटिक मोती हल्के होते हैं, जबकि असली मोती वजनदार होते हैं। असली मोती की पहचान दूध में डालकर भी की जा सकती है। असली मोती को दूध में डाला जाए तो उसके आसपास हल्का गुलाबी या चमकीला घेरा बन जाता है।
श्रीलंका में मोतियों का खजाना 
5वीं शताब्दी में श्रीलंका में पाली भाषा में लिखी गई ‘महावमसा’ नाम की कविता में मुन्नार की खाड़ी से मोती निकालने का जिक्र मिलता है। सिंघला के राजा विजय के पास 8 तरह के मोती थे। रोमन साम्राज्य के लेखक ने मुन्नार की खाड़ी में हो रही मोती की खेती को विश्वभर में सराहा था।
मुन्नार की खाड़ी भारत और श्रीलंका के बीच है। श्रीलंका के समुद्र में पाया जाने वाला मोती ‘काटिल’ या ‘मूथू’ कहा जाता है। बंगाल की खाड़ी में हल्के गुलाबे रंग का मोती मिलता है। हमारे देश में सबसे ज्यादा मोती अंडमान और निकोबार और लक्षद्वीप में मिलता है। अमेरिका में मैक्सिको की खाड़ी में काले मोती पाए जाते हैं।
हंस तो कहावतों में मोती चुगता मिलेगा, लेकिन क्या आप जानते हैं कि इंसान भी असल में मोती खाते हैं। आयुर्वेद में इसका महत्व है। 
मोती एसिडिटी, अल्सर और दिल के रोगों के लिए फायदेमंद
गुरुग्राम के ‘संजीवनी आयुर्वेद’ के आयुर्वेदाचार्य डॉ.एस.पी. कटियार ने बताया कि मोती कैल्शियम का सबसे अच्छा सोर्स है। जिन लोगों की पित्त प्रवृत्ति है यानी उन्हें एसिडिटी, पेट में जलन, सिरदर्द जैसी समस्या रहती है, उनका खासतौर पर मोती से उपचार किया जाता है। मोती एक ठंडा रत्न है जो पेट की गर्मी को दूर करता है।
आयुर्वेद में मोती का 2 तरह से इस्तेमाल बताया जाता है, क्योंकि मोती का सेवन सीधे तौर पर नहीं किया जा सकता है। मोती को गुलाब जल के साथ बारीक पीसा जाता है। इसे ‘मोती पिसती’ कहते हैं।
इसके अलावा मोती के बारीक पाउडर को पकाया जाता है और इसकी भस्म बनाई जाती है। आयुर्वेद में मोती के कई फायदे बताए गए हैं। इसके सेवन से हड्डियों और मांसपेशियों को ताकत मिलती है। मोती अनिद्रा, बार-बार यूरिन आने की समस्या, दिल के रोग, तनाव, दौरे पड़ना, अल्सर, हाथ-पैर और आंखों में सूजन, नाक-मुंह से खून आना, हाई कोलेस्ट्रॉल, स्पर्म काउंट, पीरियड्स और यूट्रस से जुड़ी समस्याओं को दूर करता है।
बॉलीवुड एक्ट्रेसेज को भी मोती खूब भाते हैं, ग्राफिक्स देखिए: 
मोती शांति का प्रतीक 
पंडित नवीन कौशिक बताते हैं कि मोती एक ठंडा स्टोन है। जिस व्यक्ति को बहुत गुस्सा आता है। उन्हें मोती पहनने के लिए कहा जाता है। दरअसल मोती को चांद का कारक माना जाता है। जिस तरह चांद शांत रहता है, उसी तरह मोती पहनने से व्यक्ति का गुस्सा शांत हो जाता है। मोती जैसे खास रत्न को कुंडली के हिसाब से ही पहनना चाहिए। जिसका चंद्रमा कमजोर होता है, उन्हें चांदी के साथ मोती पहनने की सलाह दी जाती है। मोती ब्लड प्रेशर को भी कंट्रोल करता है।
हैदराबाद बन गया 'मोतियों का शहर' 
हैदराबाद 2 चीजों के लिए काफी मशहूर है- बिरयानी और मोती। नवाबों के इस शहर को ‘City of Pearls’ यानी मोतियों का शहर भी कहा जाता है। यहां का बेगम बाजार, बशीर बाग, लाड़ बाजार और कोटी सुल्तान बाजार मोती के काम के लिए लिए मशहूर हैं।
15वीं शताब्दी में कुतब शाही और 18 से 20वीं सदी में हैदराबाद के निजाम आसफ जाही ने हैदराबाद को मोतियों का शहर बनाया। यह न केवल निजामों की शान थी बल्कि मोतियों को खूबसूरती और इलाज के लिए भी इस्तेमाल किया जाता।
राजकुमारियों का जब जन्मदिन होता तो उनका वजन मोतियों से तोला जाता। मीर उस्मान अली खान निजामों में सबसे अमीर निजाम थे। कहा जाता है कि उनके महल का तहखाना मोतियों से भरा हुआ था। हैदराबाद में इराक के बसरा से मोती आते थे। हैदराबाद में बनने वाली ज्वेलरी में अधिकतर सफेद मोती इस्तेमाल किए जाते हैं।
दुनिया का सबसे पुराना मोती 8 हजार साल पहले मिला
दुनिया का सबसे पुराना मोती आबू धाबी के समुद्री इलाके के मारावाह द्वीप पर मिला। आर्कियोलॉजिस्ट का दावा है कि यह 8 हजार साल पुराना, नवपाषाण युग का है। यह मोती हल्का गुलाबी रंग का है। आबूधाबी डिपार्टमेंट ऑफ कल्चर एंड टूरिज्म के अनुसार यह मोती 0.13 इंच का है।
तो ये थी नौ रत्नों में से एक रत्न मोती की कहानी। मोती इस मायने में बाकी आठ रत्नों से इसलिए अलग है क्योंकि यह जमीन नहीं समुद्र की देन है। मोती के बारे में अक्सर लोग यह भी कहते हैं कि 'रामचंद्र कह गए सिया से ऐसा कलयुग आएगा, हंस चुगेगा दाना दुनका, कौवा मोती खायेगा'। इसके कारण मान्यता बन गई है कि हंस मोती खाते हैं, लेकिन यह हकीकत नहीं है। 
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें